สปช.โหวตไม่รับร่างรัฐธรรมนูญ
สปช.โหวตไม่รับร่างรัฐธรรมนูญ ด้วยคะแนนเสียง 135 ต่อ 105 เสียง และงดออกเสียง 7 เสียง จากผู้มีสิทธิ์ออกเสียงทั้งหมด 247 เสียง ส่งผลให้การเลือกตั้งที่คาดว่าจะเกิดขึ้นในปี 59 ถูกเลื่อนออกไป
6 ก.ย. 2558

ผู้สื่อข่าวรายงานว่า การประชุมสภาปฏิรูปแห่งชาติ (สปช.) วันนี้ (6 ก.ย.) ได้ลงมติให้ไม่รับร่างรัฐธรรมนูญด้วย 135 คะแนนเสียง ขณะที่เห็นชอบร่างรัฐธรรมนูญด้วยคะแนน 105 เสียง และงดออกเสียง 7 เสียง ทั้งนี้ สปช.มีจำนวนทั้งหมดที่เข้ามาประชุมครั้งนี้ทั้งหมด 247 เสียง
ทั้งนี้ ผลมติดังกล่าวที่ออกมาไม่รับร่างรัฐธรรมมูญจะทำให้ การเลือกตั้งที่เคยคาดว่าจะมีขึ้นในช่วงเดือน ก.ย. 59 ตามโรดแมปของ คณะรักษาความสงบแห่งชาติ (คสช.) ถูกเลื่อนออกไปด้วย อย่างน้อยประมาณ 6 เดือน เพราะจำเป็นต้องมีการจัดทำร่างรัฐธรรมนูญฉบับใหม่ และการทำประชามติ กระบวนการร่างรัฐธรรมนูญฉบับใหม่
โดยเริ่มต้น ที่การตั้งคณะกรรมาธิการยกร่างชุดใหม่ ภายใน 30 วัน เพื่อยกร่างรธน.ฉบับใหม่ ที่อาจจะนำส่วนที่ดีของร่างรธน.ฉบับถูกคว่ำนี้มาเพิ่มเติมได้โดยมีกำหนด 180 วัน ในการยกร่าง จากนั้นนำร่างรธน. ให้ประชาชน ลงประชามติ ว่ารับหรือไม่ ก่อนที่จะเข้าสู่การเลือกตั้งได้ในปี 60 และทำให้การทำงานของคณะรัฐมนตรีชุดปัจจุบัน ต้องเดินหน้าทำงานต่อไปจนกว่าจะมีการเลือกตั้ง